Arnold Deutsch

Arnold Deutsch (; * 21. máj 1904, Viedeň, Rakúsko-Uhorsko† cca 7. november 1942, Nórske more) bol sovietsky špión slovenského pôvodu, jeden z najvýznamnejších agentov v dejinách NKVD. Niekoľko rokov pôsobil nelegálne v Londýne, kde sa postaral o založenie a riadenie špiónskeho kruhu tzv. Cambridgeská päťka, do ktorého patril aj Kim Philby, a ktorý sa stal najdôležitejším spravodajským zdrojom za čias Sovietskeho zväzu. Deutsch s najväčšou pravdepodobnosťou zahynul počas druhej svetovej vojny na palube lode Donbas, ktorú potopila nemecká vojnová loď.

 Životopis 
Arnold Deutsch sa narodil vo Viedni rodičom židovského pôvodu, ktorí pochádzali z územia dnešného Slovenska. Vychodil gymnázium a v roku 1924 nastúpil na Viedenskú univerzitu, kde sa simultánne venoval štúdiu filozofie, fyzike a chémii, z ktorej získal doktorát ako 24-ročný. Deutschov vysoký intelekt sa neprejavoval iba úspechmi na akademickej pôde, zároveň bol aj polyglot, ktorý vedel po nemecky, anglicky, francúzsky, taliansky, rusky, holandsky, a pravdepodobne aj slovensky a česky.

Počas štúdii na vysokej škole priľnul k ideológii komunizmu a začiatkom dvadsiatych rokov pracoval pre niekoľko komunistických organizácii. Krátko po promóciách sa zoznámil so svojou budúcou manželkou, s ktorou sa nechali naverbovať do Kominterny. V roku 1928 prvýkrát odcestoval do Moskvy a o tri roky neskôr vstúpil do KSSZ.

Na základe vysokého vzdelania a jazykových schopností ho odporučila Kominterna do spravodajskej služby OGPU, ktorá ho neskôr zamestnala. V roku 1933 sa stal sovietskym špiónom, pôsobil na územiach Belgicka, Holandska, Rakúska a Nemecka. Počas prvých mesiacov jeho podvratných aktivít ho zatklo Gestapo, ale z väzenia sa dostal za pomoci Williho Lehmanna, vysokopostaveného dôstojníka Gestapa, ktorý bol ale v skutočnosti dvojitým agentom Sovietskeho zväzu.

Od roku 1934 žil v Londýne, kam navonok odcestoval za úmyslom štúdia psychológie, v skutočnosti mal ale za úlohu vytvoriť sieť špiónov. Počas tohto obdobia sa Deutschovi podarilo získať vyše dvadsať špiónov pre Sovietsky zväz, predovšetkým tzv. Cambridgeskú päťku, do ktorej patrili Kim Philby, Guy Burgess, Anthony Blunt, Donald Maclean a John Cairncross. Deutschova taktika náboru potencionálnych agentov spočívala v pozorovaní študentských komunistických spolkov, v ktorých si vyhliadal vhodných kandidátov. Pretože Deutsch sám bol večný študent, s členmi Cambridgeskej päťky si rozumel aj po osobnej stránke a mladí muži ho veľmi rešpektovali a mali radi.

Napriek tomu, že Deutsch dosahoval v Londýne úspechy, sa ho sovietska rozviedka rozhodla stiahnuť do Moskvy v auguste 1935. Naspäť do Anglicka sa vrátil až o rok neskôr, už ale nie v pozícii vedúceho špiónskeho kruhu, ale pomocníka jeho nástupcu Theodora Malyho. Jeho druhý pobyt v Anglicku sa však skončil už po pár mesiacoch, Deutschovi hrozilo prevalenie, pretože niekoľko sovietskych agentov oboznámených s jeho aktivitami, prebehlo na Západ, a preto dostal príkaz k návratu do Moskvy. V Sovietskom zväze práve zúrili stalinské čistky a Deutsch iba zázrakom unikol poprave, avšak podozrenia pre svoj zahraničný pôvod sa nezbavil, a na nasledujúcich niekoľko rokov nemal dovolené opustiť krajinu.

Po vypuknutí sovietsko-nemeckej vojny sa vedenie NKVD rozhodlo prijať Deutscha späť do svojich radov. Deutsch dostal za úlohu založiť špionážnu sieť v Argentíne, ale počas plavby z Archangeľsku do New Yorku potopil nemecký krížnik loď, na ktorej sa plavil.

 Referencie 

Kategória:Sovietski špióni
Kategória:Rakúske osobnosti slovenského pôvodu
Kategória:Rakúske osobnosti židovského pôvodu
Kategória:Polygloti
Kategória:Obete druhej svetovej vojny
Kategória:Absolventi Viedenskej univerzity
Kategória:Slovenské osobnosti židovského pôvodu
Kategória:Osoby s neistým dátumom úmrtia
Kategória:Osobnosti z Viedne